Margaret Steuart Pollard

Awtour, feminyst, bardh Kernewek ha skoler Sanskrytek o **Margaret Steuart Pollard** (1 Meurth 1903 - 13 Du 1996), aswonys gwella e'n bes Kernewek avel **Peggy Pollard**. Hei a skrifas niver a dhramas en tavas Kernowek, et aga mesk *Bewnans Alysaryn*. Ewedh tho hi fondyer an kowethas kevrin 'Bagas Ferguson', dell wre derevel arhans dhe'n Trest Kenedhlek.

Hei a dhemedhas an istorier kernowek Frank Pollard en 1928, treylyes dhe vos Katholik en 1957 ha merwel en Truru, Kernow 13 Du, 1996. 

## Megyans hag adhysk
Genys veu hi avel Margaret Gladstone en 2 Whitehall Court, Loundres, Gool Davydh 1903. Myrgh o dhe John Steuart Gladstone (1862–1920), gwikor e'n Est Kres ha'y wrek Anne Fitzgibbon. Hy thas o noy dhe'n pednmenyster livrel W.E.Gladstone, ha hei a gawas gallos akademek hy thas. Woaj ev dhe verwel en 1920, hei eth dhe Golji Newnham, Kargront, lemath o hei an venyn gensa dhe waynya gradh kensa klass en tavasow Sanskrytek ha Pali. En 1952 hei a dhegemeras doktourieth ha dyllys veu erthyglow gejsi war destednow Sanskrytek ha Kristonedh an Est. 

## Awtour Kernewek
En 1928 hei a dhemedhas Kapten Frank Pollard, awtorita war istori Kernow, konseler dhe Konsel Kernow ha kapten e'n Morlu. An keth bledhen e teuth Pollard bardh Kernowek hag esel a Orsedh Kernow genan hanow . An hanow a dheu dhort karrek ogas dhe Bedn an Wlas henwys "Irish Lady" rag enora benyn a veu en torva lester na allas hy sawya, bes leverys ew dell wrello hy tharosvan diskwedhes en hager-awel.

Pollard a waynyas pewas lien an Orsedh en 1940 gen*[[Bewnans Alysaryn]]* (dyllys en 1941), 'pastiche' war dhramas Kernowek kresosel, onan a'n chif pednfentednyow Kernowek arnowydh. Caradar a dheskrifas an drama dhe vos ober posek e'n Dasserghyans Kernewek. Hei a skrifas dew dhrama aral: *Synt Avaldor* (arta selyes war dhramas an osow kres) a waynyas an pewas kensa yn 1941; ha *Synta Acherontia* en 1942. Ewedh thera gwari kott *Synt Tanbellen* (ow tochya tus an orsedh) an vledhen woja hedna. E'n gwettha pres na vons an re ma dyllys. Pollard o telynores an Orsedh rag bledhydnyow, ow kwari telyn wordhonek bian. 

En 1947 Margaret Pollard a skrifas *Cornwall*, lever delinys gen Sven Berlin hag a dheskrifas an spys na. Hy thybyansow a-dro dhe dalvosogeth honanieth ma hwrelho Kernow dihaval orth gonisogethow erel ew a vri hwath. Profyes ew an lever dhe Epskop Truru, Dr J.W.Hunkin. Pollard a oberi dhe ev avel skrifenyades nebes bledhydnyow. Hei a worfedn an lever gen an geryow *Bedheugh bynatha Kernewek*.

Pollard ewedh o pur hewul, brosyores wresek, awtorita war ever ha gweythresek rag gwithans Kernow. Skrifenyades Kernow en Kussul rag Sawya Pow Sows Powek 14 bledhen, ha heeei a oberas rag defendya Kernow ort gordhisplegyans.

Onan a ganow Pollard a wra solempnya sawya Als Mayon, 38 erow en Pedn an Wlas, ort "bryckys ha pals a gestevyn". Hei o skoodhyer fenowgh dhe'n Trest Kenedhlek en Kernow, hag avel radn a vagas a venenes dihanow (hanow an bagas o "Ferguson's Gang"), hei a weresas derevel mona rag sawya arvor Kernow. Lever Clough Williams Ellis, *England and the Octopus* (1928) a veu delanwes war an bagas. En-dadn gel, eseli a'n bagas a wrussa drehedhes pednplas an Trest Kenedhlek en Loundres, gara fughanow rag ajon aga honan avel esel a'n bagas (hanow Pollard o Bill Stickers), droppya an sagh a arhans ha mos mes a wel.

## Katholigieth
En 1957 hi eth ha bos Katholiges, ha gweres pareusi tir hag argans rag derevel eglos Gatholik war deller chapel kresosel *Our Lady of the Portal and St Piran* en Truru, kowlwrys en 1973. 

E'n 1960ow hei a ros hy fythow byskar dhe ves. Ha hei koth, trigys o en sempel en udn stevel, lowen ha kosel en hen growji tus bal sten en Sen Ke. Hwath hei o hegar, gwresek ha hwithrus a'n bes a-dro dhe hei. Hei o benyn hir, rasek, gwiskys en losten hir ha lien kodna kelmys a-dro dh'y fedn. Skoler europek o hei hwath, gwresek ow tochya Kernow, ond moy veth, hei o Katholiges lel ha kerensedhek. Hei a dhegemeras an Pewas Benemerenti dhort an Pab y honan. 

Hei a besyas oberi ha hei moy ages 70 bloodh, gen treylyansow a Slavonek an Hen Eglos. Hei a dhuryas skrifa hymnys, kana en Latin, Kernewek ha Sowsnek. Hei a guntellas mona rag skoodhya benenes du en Afrika Soth. Pan veu ogas dhe 80 bloodh, hei a hembronkyas pergherinses dhe Almayn soth.

## Mernans
Hei a verwis en Truru, Kernow, 13 Du 1996. E skrifas Ann Trevenen Jenkin kofheans glew en paper nowodhow an *Independent* 7 Kevardhu 1996.

## Rol lyvrow
*Pollard, Peggy (1941) *[[Bewnans Alysaryn]]* dyllys gen James Lanham, Porthia 1941
*Bagnall, Polly & Beck, Sally (2015) *Ferguson's Gang: The Remarkable Story of the National Trust Gangsters* Pavilion Books
*Limb, Sue (2014) *Breaking Bounds: Six Newnham Lives* Newnham College, Caergrawnt.
*Hutton-North, Anna (2013) *Ferguson's Gang - The Maidens behind the Masks.* Lulu Inc. 
*Pollard, Peggy (1947) *Cornwall*, Loundres: Paul Elek.

## Kevren
*Kevren dhe rekordyans a ''Synt Tanbellen'', redys gans: Benjamin Bruch, Albert Bock, ha Paula Frischengruber
*Synt Tanbellen
*Bewnans Alysaryn
*Synt Avaldor
*Synta Acherontia